CELEX: 62012CN0284
Language: lt
Date: 2012-06-07 00:00:00
Title: Byla C-284/12: 2012 m. birželio 7 d. Oberlandesgericht Koblenz (Vokietija) pateiktas prašymas priimti prejudicinį sprendimą byloje Deutsche Lufthansa AG prieš Flughafen Frankfurt-Hahn GmbH

8.9.2012   
            
            
               LT
            
            
               Europos Sąjungos oficialusis leidinys
            
            
               C 273/4
            
         2012 m. birželio 7 d.Oberlandesgericht Koblenz (Vokietija) pateiktas prašymas priimti prejudicinį sprendimą byloje Deutsche Lufthansa AG prieš Flughafen Frankfurt-Hahn GmbH
   
   (Byla C-284/12)
   2012/C 273/05
   Proceso kalba: vokiečių
   
      Prašymą priimti prejudicinį sprendimą pateikęs teismas
   
   
      Oberlandesgericht Koblenz
   
   
      Šalys pagrindinėje byloje
   
   
      Ieškovė: Deutsche Lufthansa AG
   
   
      Atsakovė: Flughafen Frankfurt-Hahn GmbH
   
   
      Prejudiciniai klausimai
   
   
               1.
            
            
               Ar dėl neginčijamo Komisijos sprendimo pradėti SESV 108 straipsnio 3 dalies antrame sakinyje numatytą formalią tyrimo procedūrą nacionalinis teismas, nagrinėjantis ieškinį, kuriuo siekiama susigrąžinti atliktus ir nutraukti visus būsimus mokėjimus, turi atsižvelgti į Komisijos sprendime pradėti procedūrą išdėstytą teisinę nuomonę, kiek tai susiję su klausimu, ar ginčijama priemonė gali būti pripažinta pagalba?
            
         
               2.
            
            
               Jei atsakymas į pirmąjį klausimą būtų neigiamas:
               Ar oro uostą eksploatuojančios valstybės įmonės, kaip ji suprantama pagal 2006 m. lapkričio 16 d. Komisijos direktyvos 2006/111/EB (1) 2 straipsnio b punkto i papunktį, patvirtintos priemonės gali būti pripažintos atsižvelgiant į valstybės pagalbą reglamentuojančius teisės aktus selektyviomis priemonėmis pagal SESV 107 straipsnio 1 dalį vien dėl to, kad jomis suteikiamas pranašumas tik oro uostu besinaudojančioms oro transporto bendrovėms?
            
         
               3.
            
            
               Jei atsakymas į antrąjį klausimą būtų neigiamas:
               
                           a)
                        
                        
                           Ar selektyvumo kriterijus turi būti laikomas neįvykdytu, kai oro uostą eksploatuojanti valstybės įmonė laikydamasi skaidrumo principo užtikrina, kad visoms naudotis oro uostu nusprendusioms oro bendrovėms bus taikomos vienodos sąlygos?
                        
                     
                           b)
                        
                        
                           Ar taip pat yra tuomet, kai oro uostą eksploatuojanti bendrovė pasirinko konkretų komercinį modelį (šiuo atveju: bendradarbiavimą su pigių skrydžių bendrovėmis, vadinamosiomis Low-cost-carrier), o naudojimosi uostu sąlygos yra pritaikytos šiems klientams ir todėl nėra vienodai patrauklios visoms oro bendrovėms?
                        
                     
                           c)
                        
                        
                           Ar priemonė bet kuriuo atveju turi būti laikoma selektyvia, jei daug metų didžiausia oro uosto keleivių srauto dalis tenka konkrečiai oro bendrovei?
                        
                     
         
      (1)  2006 m. lapkričio 16 d. Komisijos direktyvos 2006/111/EB dėl finansinių santykių tarp valstybių narių ir valstybės įmonių skaidrumo ir dėl finansinio skaidrumo tam tikrose įmonėse (OL L 318, p. 17)